FN: 14 israelske angrep under utdeling av nødhjelp i Gaza
Det er dokumentert minst 14 israelske angrep under utdeling av nødhjelp til palestinere i Gaza, ifølge FNs menneskerettskontor. Minst ti barn er bekreftet å ha sultet ihjel, opplyser Verdens helseorganisasjon.   – Fra midten av januar til slutten av februar er det dokumentert minst 14 hendelser der mennesker som er samlet for å ta imot sårt tiltrengt nødhjelp ved innfartsveiene til Gaza by, er beskutt med automatvåpen og granater, opplyser FNs høykommissær for menneskerettigheter (OHCHR).  – Israels valg av metoder og midler for krigføring har forårsaket en humanitær katastrofe, slår OHCHR fast. Angrep mot sivile i forbindelse med utdeling av nødhjelp kan være et brudd på folkeretten og må straks bli gjenstand for uavhengig og grundig gransking, understreker høykommissæren. Skjøt og drepte mennesker som ventet på nødhjelp Torsdag morgen ble minst 112 palestinere drept og 760 såret da en lastebilkolonne med nødhjelp ankom utkanten av Gaza by.  Israel bekrefter at soldater åpnet ild mot menneskemengden, men hevder at de fleste ofrene ble påkjørt eller tråkket ned av andre i kaoset som oppsto.  FN-representanter bekrefter å ha sett mennesker med skuddskader etter hendelsen.  Lederen for et sykehus i Gaza by som behandlet sårede etter hendelsen med en hjelpekolonne, hevder at mer enn 80 prosent hadde skuddskader. – Disse drapene er et resultat av at den offentlige orden har brutt totalt sammen i Gaza, noe FNs generalsekretær varslet alt i desember 2023, konstaterer OHCHR. – Israel har som okkupantmakt plikt til å sørge for tilstrekkelig mat og medisinsk pleie til befolkningen. Dersom de ikke er i stand til å gjøre det, har Israel plikt til å legge til rette for humanitært hjelpearbeid, blant annet ved å sørge for sikkerheten til dem som utfører slikt arbeid. Tilgjengelig informasjon viser at Israel ikke overholder disse forpliktelsene, slår FNs høykommissær for menneskerettigheter fast.  WHO: Minst ti barn har sultet ihjel De 2,2 millionene menneskene på Gazastripen er innesperret på området. De kan derfor ikke flykte til steder der de får tak i mat. Ifølge Verdens matvareprogram (WFP) er minst 576.000 mennesker i Gaza – en fjerdedel av befolkningen, «ett skritt unna» hungersnød. Situasjonen er så desperat at hjelpeorganisasjoner forteller at det ikke er mulig å dele ut mat i ordnede former. Verdens helseorganisasjon (WHO) bekrefter nå at palestinske barn har begynt å dø av sult. Minst ti barn er bekreftet å ha sultet i hjel på sykehus i Gaza, opplyser WHOs talsmann Christian Lindmeier på X. – Man må dessverre forvente at disse uoffisielle tallene er høyere, sier han. FNs nødhjelpskontor OCHA og Verdens matvareprogram (WFP) konstaterte denne uken at en fjerdedel av innbyggerne på Gazastripen, 576.000 mennesker, nå er «ett skritt unna» hungersnød som følge av Israels angrep og blokade.
FNs menneskerettighetskontor melder om 14 israelske angrep på nødhjelpstilstedeværelse i Gaza. En hendelse esulterte i 112 døde palestinere og 760 sårede da israelske soldater åpnet ild mot mennesker som ventet på nødhjelp.  Verdens helseorganisasjon opplyser at minst ti barn har dødd av sult. Det er stor matmangel blant menneskene som er innesperret på Gazastripen. 